विश्वकप छनोट : नेपाल फेरि बहराइनको सामना गर्दै
विश्वकप छनोटको एक अर्को खेलमा नेपाल बिहीबार राति मैदानमा ओर्लिदैछ । एसियाकपको पनि छनोट रहेको यस खेलमा नेपालले फेरि बहराइनको सामना गर्न लागेको हो । मानामाको नेसनल स्टेडियममा हुने खेल नेपाली समय अनुसार राति १२.४५ मा सुरु हुनेछ । यो बहराइनको ‘होम म्याच’ रहनेछ ।
काठमाडौँ — विश्वकप छनोटको एक अर्को खेलमा नेपाल बिहीबार राति मैदानमा ओर्लिदैछ । एसियाकपको पनि छनोट रहेको यस खेलमा नेपालले फेरि बहराइनको सामना गर्न लागेको हो । मानामाको नेसनल स्टेडियममा हुने खेल नेपाली समय अनुसार राति १२.४५ मा सुरु हुनेछ । यो बहराइनको ‘होम म्याच’ रहनेछ ।यसअघि पछिल्लो साता बहराइनमै भएको खेलमा नेपाल ५–० ले पराजित भएको थियो यो भने प्राविधिक रूपमा नेपालको ‘होम म्याच’ थियो । दशरथ रंगशाला छनोट खेलका लागि उपयुक्त नभएपछि खेल बहराइन सरेको हो । यसपल्ट बलियो बहराइनको सामना गर्दा नेपालसामु ठूलो अन्तरको हार जोगाउने चुनौती त हुनेछ ।सँगै पृष्ठभूमिमा टिम र प्रशिक्षकमाथि अखिल नेपाल फुटबल संघ (एन्फा) सम्मिलित विवाद र थप खेलाडी विदेश पलायन हुने डर पनि हुनेछ । सम्भवतः नेपालसामु रक्षात्मक खेल्ने एक मात्र रणनीति हुन सक्नेछ । त्यस बाहेक पनि नेपालसामु दुई महत्त्वपूर्ण पहिलो रोजाइका खेलाडी हुने छैनन् ।चोटका कारण अञ्जन विष्टले खेल्ने छैनन् भने दोहोरो पहेँलो कार्डका कारण मनिष डाँगी पनि हुने छैनन् । अञ्जनको चोटका पूरा विवरण भने बाहिर आएको छैन् । यही खेललाई लिएर प्रि–म्याच कन्फ्रेस्मा भने मुख्य प्रशिक्षक भिन्सेन्जो अल्बर्टो एनिस केही सकारात्मक र उत्साहित देखिने प्रयासमा रहे ।बुधबार राति उनले भने, ‘हामीले राम्रो तयारी गरेका छौं । खेलाडीले पनि राम्रो महसुस गरिरहेका छन् । यस खेलमा दुई खेलाडीले खेल्ने छैनन् । त्यसैले यो नयाँका लागि अवसर हुनेछ । पक्कै पनि हाम्रो उद्देश्य पहिलो खेलको तुलनामा राम्रो गर्ने हुनेछ । टिमले मैदानमा मिहिनेत गरेर खेल्नेछ र बलियो चुनौती पेस गर्नेछ ।’त्यही प्रि–क्याच कन्फ्रेन्समा कप्तान किरण लिम्बूले बहराइनविरुद्धका दुई खेलका लागि टिमले पर्याप्त प्रशिक्षणको अवसर नपाएको भए पनि बलियो चुनौती पेस गर्न सक्षम रहेको बताए । उनले भने, ‘हामीलाई टिममा पूरा विश्वास छ । मानसिक र शारीरिक रूपमा हामी यो खेलका लागि तयार छौं । पहिलो खेलमा हामीले जे जस्तो नतिजा बेहोरेको भए पनि त्यसलाई बिर्सेर अगाडि बढ्न सक्नु पर्छ ।’‘हाम्रो टिम युवा छ र यसलाई अझ धेरै अवसरको खाँचो छ,’ नेपालका लागि ९७ औं ‘क्याप’ जित्ने क्रममा रहेका किरणले थपे । नेपालले बहराइनको समना गर्न लागेको भने यो दोस्रो पल्ट मात्रै हो । छनोटको समूह ‘एच’ मा नेपाल लगातार तीन खेलमा पराजित भएर चार टिममध्ये पुछारमा छ, यी तीन खेलमा नेपालले कुनै गोल पनि गरेको छैन् ।यूएई तीन खेलमा शतप्रतिशत नतिजासहित नौ अंकमा शीर्षमा छ । बहराइनको छ अंक छ भने यमन तीन अंकमा रहेको छ । बहराइनका क्रोएसियाली प्रशिक्षक ड्रागन तालाजिचले नेपाललाई सजिलो प्रतिद्वन्द्वी नमान्ने दोहराउँदै यो खेल धेरैको अनुमान अनुसार सजिलो पनि नहुने बताएका छन् । 